Telja að taka hefði átt frávikstilboði í bílastæði Séra Geir Waage í Reykholti segir að staðarmönnum þyki undarlegt hvernig Borgarbyggð stóð að útboði vegna fyrirhugaðrar framkvæmdar við malbikun bílastæðis við Reykholtskirkju og Snorrastofu . Í fyrsta lagi hafi brugðist að haft væri samráð við heimamenn áður en verkið var boðið út í mars . Í öðru lagi hafi síðan lægsta tilboðinu í verkið ekki verið tekið og vísar til frávikstilboðs frá Jörva ehf. á Hvanneyri . „ Við ráðum því svo sem ekki hver fær verkið enda mun Borgarbyggð bera stærstan hluta af kostnaði við það , “ segir Geir . Sóknarpresturinn er þarna að vísa til frávikstilboðs Jörvi upp á 12,1 milljón króna . Frávikstilboðið byggði á því að malbik yrði lagt ofan á það undir - og burðarlag sem fyrir er . Séra Geir segir að staðarmenn hefðu horft til þess að fara þessa leið enda undirlagið mjög gott , vatnshalli réttur og aðstæður allar hinar bestu , þannig að óþarfi hefði verið að rífa upp efni og undirlag í planinu til að leggja það upp á nýtt . Eins og fram kom í frétt í Skessuhorni 23. apríl sl. var ákveðið að ganga til samninga við JBH-vélar ehf á grundvelli tilboðs fyrirtækisins upp á rétt tæpar 14 milljónir króna . Borgarbyggð leggur fram tíu milljónir í verkið og Reykholtsstaður borgar það sem upp á vantar . Séra Geir kveðst hafa orðið hissa á því þegar hann sá fundargerð byggðarráðs þegar tilboðin voru opnuð og sá að bókað hafði verið að engar athugasemdir væru gerðar . „ Ég skil það svo að þar með hafi ekki verið gerð athugsemd við frávikstilboðið frá Jörva ehf sem er sannanlega lægsta tilboðið í verkið enda lögð til leið sem sparað getur mikla peninga , “ segir Geir . Páll S Brynjarsson sveitarstjóri Borgarbyggðar sagði í samtali við Skessuhorn að verkið hafi verið boðið út miðað við ákveðnar forendur sem frávikstilboðið hafi ekki miðast við . Því hafi verið ákveðið að ganga ekki að tilboði Jörva ehf. um frávik á fyrirhuguðu verki . Það breyti því ekki að JBH vélar sem samið er við um verkið hafi verið með lægsta einingaverð í malbikun plansins . Breytt útfærsla varðandi undirlagið , ekki eins mikil undirvinna og gert var ráð fyrir áður en verkið var boðið út , þýðir væntanlega að Reykholtsstaður þarf ekki að greiða meira fyrir verkið en ef umrætt frávikstilboð hefði verið tekið til greina , segir Páll .